
Prosessit tulosten laadun takeena

Tervetuloa yliopiston vuosipäiväjuhlaan 

Yliopiston uuteen vuoteen

Vuoden vaihteeseen ajoittui useita muutoksia yliopiston toiminnassa. Hallintosäännön mukana uusittiin tiedekuntarakenne. Kauppatieteellinen, humanistinen, yhteiskuntatieteellinen ja informaatioteknologian tiedekunta vastaavat selkeästi oman alansa opetuksen ja tutkimuksen kehittämisestä. Kauppatieteelliseen tiedekuntaan yhdistettiin kaupallis-hallinnollisen ja kaupallis-teknisen tiedekunnan kauppatieteelliset oppiaineet. Informaatioteknologian tiedekunta on valmiina tekniikan koulutusohjelmia varten.

Yliopiston hallitukseen on valittu sidosryhmiä (elinkeinoelämää ja julkista hallintoa) edustavat jäsenet. Hallituksen ensimmäisessä kokouksessa hahmoteltiin toimikaudeksi hallitusohjelmaa – yhteistä näkemystä siitä mihin asioihin kauden aikana paneudutaan, ja mitä asioita tulee ratkaistavaksi. Hallituksen työn tukena ovat johtoryhmä sekä koulutustoimikunta ja tutkimustoimikunta. Seuraavien rehtorin vaalien yhteydessä (puolentoista vuoden kuluttua) valitaan kaksi vararehtoria. Toisen tehtäväksi tulee opetuksen ja toisen tutkimuksen kehittäminen vastaavien toimikuntien puheenjohtajana.

Tekniikan koulutus ottanut vahvan askeleen eteenpäin, kun aluetyöryhmän muistio otti kannan koulutuksen itsenäistämisen puolesta. Pitkä yhteinen ponnistuksemme on nyt päätymässä haluamamme ratkaisun. Toivon, että voimme jo vuonna 2004 kirjoittaa ensimmäiset diplomi-insinöörin tutkintotodistukset.

Yliopistot ovat olleet monella tavalla julkisuudessa hyvässä ja pahassa. Korkeakoulujen alueellisen kehittämisen työryhmän muistio (OPM:n työryhmien muistioita 28:2001) analysoi yliopistojen merkitystä vaikutusalueillaan ja teki rakenteellisia ja toiminnallisia ehdotuksia. Yliopistojen kolmas tehtävä, yhteiskunnallinen vaikuttaminen, on nostettu opetuksen ja tutkimuksen rinnalle. 

Opetusministeriö on selvittänyt myös opintojen etenemistä, keskeyttämistä ja opiskelun kokopäiväisyyden – osa-aikaisuuden ongelmia koulutustilastojen kehittämisryhmässä. Herättävänä syynä olivat pitkät opintoajat sekä OECD:n tilastoinnin maakohtaiset eroavaisuudet. Työssäkäynti opintojen rinnalla ja opiskeluorientaatio eroavat merkittävästi eri Euroopan maissa. Suomessa opiskelijan työssäkäynti on selvästi Euroopan keskitasoa yleisempää.

Julkisuus on nostanut esille ministerin pro gradu työn arvostelun ja tekemisen epäselvyydet.

Kovin erilaisia asioita. Yhteinen tekijä näille aiheille on kiinnostuksen kohdistuminen prosesseihin ja niiden ongelmakohtiin – ei itse tuloksiin. 

Tuloksista prosesseihin

Yliopiston tuloskunto on hyvä opetusministeriön mittareilla arvioituna, vaikka tulosohjausta ei ole vielä edes täysimääräisesti toteutettu. Onko tulosohjaus osoittautunut riittämättömäksi jo ennen toteutumistaan? Onko syytä epäillä, että tulosajattelu on syrjäyttänyt yliopistojen perinteisen kollegiaalisen laadunvalvonnan ja eettisten standardien ylläpidon? Näinkin saattaa yksityistapauksissa olla laita, mutta havainnot tulosohjauksesta eivät voi vielä olla sellaisia, että siitä olisi johtunut tarve muuttaa suuntaa. 

Tulosohjaus sopii perustaltaan yliopistoille. Itsenäisinä ja itseohjautuvina yksikköinä oman toiminnan organisointi ja prosessien kehittäminen on mielletty yliopiston sisäisiksi asioiksi. Olemme panostaneet tulosten saavuttamiseen ja arviointiin. Tämä ei nyt enää riitä. Prosessit ovat nyt pinnalla. Minkälaisissa prosesseissa me sitten olemme mukana. 

Vaikuttavuuden prosessi

DI-tutkinnon itsenäistäminen on ollut tavoitteena tärkeä ja lopputulos on tietysti merkittävä. Kuluneen kymmenen vuoden aikana prosessi on saanut aikaan paljon matkan varrella. Ammattikorkeakouluyhteistyö on tiivistynyt. Teollisuuden ja yliopiston suhteet ovat vahvistuneet. Tekniikan tutkimusinstituutti on käynnistänyt uutta tutkimusta merkittävän lahjoituksen ansiosta. Tietoteollisuuden muuntokoulutusprojekti on mahdollistanut henkilöstön kehittämisen sille tasolle, että voimme sanoa olevamme valmiita DI-koulutukseen.

Alueellinen vaikuttaminen ja yhteistoiminta on ensi sijassa prosessi. Sen tuloksia on nähtävissä barometrityyppisissä arvioissa. Ministeriön aluetyöryhmä arvioi Pohjanmaan kuuluvan ”Innovatiivisten kasvualueiden” kuuden kärkijoukkoon maakuntien joukossa. Tilastokeskuksen analyysi seutukuntien menestyksen mittareista (Tietoaika 1/2002) julkaistiin viime viikolla päivälehdissäkin. Vaasan seutukunta sai kunniakkaan kuudennen sijan. 

Näkyvissä on tulos. Tällaisin tuloksiin ei voi päästä vain yksisilmäisesti tulokseen pyrkimällä vaan laajasti kehittämällä yhteisiä toimintamuotoja yhteisiä prosesseja, jotka mahdollistavat monin mittarein arvioiden tasapainoisen kestävän tuloksen. Menestystä ei voi saavuttaa vain menestystä tavoittelemalla.

Aluekeskusohjelman aikaansaaminen ja hyväksyminen on tietysti tärkeää, mutta tärkeämpää on se rakentamis- ja sopimisprosessi, joka on sen aikaansaanut. Vaasan alueen osaamiskeskus (Energiatekniikan ja -talouden osaamiskeskus) ei voi omilla pelkästään omilla resursseillaan tehdä merkittävää tulosta, mutta se on katalysaattorina osa niitä prosesseja, jotka edistävät kehittämistyötä yrityksissä oman organisaationsa ulkopuolella. 

Myös Pohjanmaan maakunnan kehittämisohjelman tavoitteena tulisi olla eri tahojen ja kehittämisorganisaatioiden sitouttaminen mukaan yhteisin ponnistuksin. (Ikävä kyllä tuon prosessin lähtölaukaus on juuri tänään, joten itse en voinut osallistua lähtölaukaukseen.) Tärkeintä on löytää tapa, jolla eri kehittäjäorganisaatiot toimivat yhteistyössä luomassa kehittymisen edellytyksiä ja sosiaalista pääomaa.

Alueellisen kehittämistoiminnan rahoitus kanavoituu monen ministeriön ja toimijan kautta. TE-keskuksen rooli on tässä keskeinen. Kun alueellinen vaikuttavuus tulee osaksi yliopistojen tehtävää pitää kysyä myös miten se rahoitetaan. Alueelliseen vaikuttavuuteen ei ole helppo liittää lyhyen aikajänteen tulosindikaattoreita, vaikuttavuus näkyy vasta barometreissä. Yliopistojen on saatava budjettiinsa strategiansa toteuttamista varten panos, jolla voidaan olla monimuotoisesti vaikuttamassa alueen kehittymiseen. Alueellisen toiminnan rahoittajien tulisi pystyä sellaiseen yhteistoimintaan, että kehittäminen ei ole kiinni kuntaosuuksista ja kiintiöistä vaan hyvästä yhteisestä strategiasta, jolla saadaan kehitys oikeaan suuntaan yhteisellä prosessilla.

Opintoprosessi

Yliopiston on saatava tuloksensa aikaan laadukkaasti ja siten, että toiminnasta syntyy lisäarvoa tutkimuksessa ja opetuksessa. Laatu syntyy nimenomaan prosessina. Korkeat arvosanat gradutöissä ja tenttien läpäisy huippuarvosanoin ei voi olla laadun ensisijainen indikaattori. Koulutustehtävässään yliopisto pyrkii tuottamaan opiskelijoiden kautta lisäarvoa – osaamista, jota opiskelija voi sitten käyttää työssään elinkeinoelämässä tai yliopistossa

Opiskelijan eteneminen on perinteisesti arvioitu tulosorientoituneiden suoritusten perusteella. Kurssi luennoidaan tai kirja luetaan ja omaksuminen mitataan tentissä. Tällaisessa arviointitavassa ei ole suurta merkitystä sillä miten opiskelija on osaamisensa hankkinut. Monissa opintokokonaisuuksissa on siirrytty aktiivisen oppimisen malliin. Oppiminen nähdään prosessina, jota jäsentää opiskelijan oma tekeminen ja jota opettaja ja muut oppijat ohjaavat ja kontrolloivat. 

Prosessiajatuksen eräs ilmentymä on kansainvälinen ECTS (Credit Transfer System) järjestelmä opintojen arviointiin ja mitoitukseen. Vaikka ECTS on perustaltaan mitoitusjärjestelmä kuten kotimainen opintoviikkojärjestelmä, se luonnehtii myös opiskelun prosessia. Opintojakso suoritetaan osallistumalla opintoihin ja suorittamalla annetut tehtävät vaaditulla tavalla. Tämä orientaatio näkyy selvästi esimerkiksi tavassa, jolla luonnehditaan hylättyä suoritusta (F = ”jonkin verran lisää työtä vaaditaan, jotta suoritus voidaan hyväksyä”). Opiskelun keskeiseksi elementiksi nousee osallistuminen, tekeminen ja perehtyminen. Tentin tai muun kuulustelun tarkoituksena on arvioida minkä tasoisilla tiedoilla opiskelija on kurssinsa suorittanut. 

Keskeistä on osallistuminen ja sitoutuminen. Yliopiston opinto-ohjelmat – opintoprosessi – on suunniteltu sillä ajatuksella, että opintoihin osallistuva opiskelija voi valmistua määräajan puitteissa. Opetusministeriön selvityksen mukaan tällä tavoin opetukseen osallistuvia opiskelijoita on noin puolet (56,5% suorittaa yli 25 ov. vuodessa). Suunniteltu prosessi siis palvelee vain osaa opiskelijoita. Miten tähän olisi suhtauduttava?

Helpointa olisi tietysti määrätä osallistuminen pakolliseksi ja todeta, että työssäkäynti ei ole suotavaa. Opintojen aikainen ansiotyö on vakiintunut käytännöksi ja opiskelijoita on ikäluokasta niin suuri osuus, että vaihtoehtoisia opintojen rytmitystapoja on voitava suunnitella. Täydellinen kokopäiväisyys vaatisi merkittäviä opintososiaalisia ja työelämän uudistuksia.

Tarkoituksenmukaista olisi järjestää opinnot siten, että kokopäiväopiskelija voi käyttää tehokkaasti hyväksi ohjatun opetuksen. Osa-aikaiselle opiskelijalle on jo nyt olemassa toimivia malleja. Avoin yliopisto, muuntokoulutusohjelmat tai työn ohella suoritettavat erikoismaisteriohjelmat voivat antaa hyvän suunnittelupohjan.

Olisi paikallaan tunnustaa kaksi erilaista opiskelun prosessia, prosessia joihin ei ajauduttaisi vaan joihin hakeuduttaisiin opinto-ohjauksen tai oman opinto-orientaation mukaisesti. Olisi myös ratkaistava, miten opintotuki ohjaa näissä prosesseissa liikkuvaa opiskelijaa.

Millä perusteilla opiskelija sitten valitsee opiskeleeko hän kokopäiväisesti tai osapäiväisesti (ehkä osittaisella tuella – osin työtä tehden). Kokopäiväopiskelua tulisi suosia. Yhteiskunnan tulisi voida vakuuttaa opiskelijat sellaisesta tulevaisuudesta jossa nopeasti valmistuvaa arvostetaan ja jossa opinnot voidaan nähdä investointina omaan tulevaisuuteen. Osa-aikainen opiskelu voisi olla ratkaisu, johon johtaa työnantajan kanssa tehty sopimus, elämäntilanne ja perhe. Työnantajien olisi kannettava vastuunsa ja sitouduttava edistämään opiskeluprosessia yhteisellä sopimuksella ja kannustuksella.

Virtuaaliyliopisto tarjoaa erään työvälineen opintojen prosesseihin. Vaasan yliopisto on oppimiskeskuksessa kehittämässä ratkaisuja uusien opetus- ja oppimistapojen käyttöön. Tällä hetkellä valtaosa hankkeista tähtää tietokoneavusteisen oppimateriaalin tuottamiseen. Olisi kuitenkin tehtävä selvä ero oppimateriaalin tarjonnan ja jakelun ja itse opetus- ja oppimisprosessin välillä. 

MIT (Massachusetts Institute of Technology) saattaa muutaman vuoden tähtäyksellä kaiken opetusmateriaalinsa vapaasti kaikkien opiskelijoiden käyttöön. Mitä näin toimimalla voidaan saavuttaa. Huippuyliopisto voi näin päästä jopa standardoimaan tiettyjen oppisisältöjen rakennetta ja sisältöä, jos materialista tulee suosittu maailmalla. MIT ei vastaa opetusprosessista – se vain saattaa materiaalin kaikkien käyttöön. Materiaalin käyttäjän on luotava opetusjärjestelyt ja suoritustavat. Tämä antaa meillekin mahdollisuuden englanninkielisten opintokokonaisuuksien monipuolistamiseen. Pienikin ryhmä voisi itseohjautuvasti perehtyä opettajan johdolla opetettavaan asiaan ja suorittaa kurssit VY:n määrittelemällä tavalla. Vaikka oppimateriaali on virtuaalista, ei oppimisprosessi voi olla sitä. Parhaaseen lopputulokseen päästään järjestämällä opiskelijalle paikallinen prosessin tuki yliopistossa tai alueellisessa oppimiskeskuksessa.

Pro Gradu-työ on tutkinnon laajin opintosuoritus. Vaasan yliopistossa prosessi on otettu haltuun gradu-ryhmissä. Ryhmään osallistuvat tekevät yleensä työnsä lähellä toisiaan olevista aiheista ohjaajan tiiviissä ohjauksessa. Kun yhä useammat opiskelijat tekevät työnsä yrityksissä sopimusgraduina on prosessikin erilainen. Gradu-prosessiin on sitoutettava sekä opiskelija, ohjaava professori, että yrityksen tai toimeksiantajan edustajat. 

Yliopistojen rehtorien neuvosto on laatimassa yhteisiä periaatteita opinnäytetyön laatujärjestelmäksi. Gradu on useimmille ensimmäinen tutkimustyö, mutta monille myös viimeinen. Siksi tutkimustyön eettiset periaatteet on opittava ja tutkimusyhteisön avoimuuden periaatteet omaksuttava viimeistään tässä vaiheessa. Opiskelijan on vastattava kokonaisuudesta, ohjaavan professorin on huolehdittava että työ täyttää metodisesti ja aiheenvalintansa puolesta tutkimuksen tunnusmerkit. Toimeksiantajan rooliksi voisi määritellä sisällön uutuusarvon tai ongelman ratkaisun arvon arviointi. Tutkimusprosessin läpivienti tulisi voida ottaa huomioon myös työtä arvioitaessa.

Laadukkaan graduprosessin tunnusmerkkejä tulisi olla itsenäisyyteen kannustava ohjaus prosessin aikana, gradun valmistuminen määräajassa ja annettujen arvosanojen asianmukainen jakautuma. Sen sijaan erinomaiset arvosanat kautta linjan ei voi olla laadun merkki, jos suoriutumisajoissa on kohtuutonta hajontaa.

Hyvät kuulijat

Prosesseissa oleellista on osallistuminen, sitoutuminen, päämäärä ja laatu. Tuloksia voi vakiintuneesti saavuttaa vain jos prosessit ovat kunnossa. Satunnainen erinomaisuus on enemmänkin lottovoiton tavoittelua kuin ymmärrystä onnistumisen edellytyksistä ja mahdollisuuksista. 

Alueellinen vaikuttaminen on mahdollista vain jos edellytyksien luomiseen on olemassa yhteinen tahto, riittävät panokset ja yhteinen ymmärrys suunnasta ja menestyksen tunnusmerkeistä. 

Yliopisto on osa aluekeskusohjelmaa, osaamiskeskusohjelmaa, elinkeinopolitiikkaa ja kehittymisen mahdollistavaa aineellista ja henkistä ympäristöä. Kehitystyöhön voidaan osallistua projekti kerrallaan, mutta ennen kaikkea asiantuntijoita tuottamalla ja tietoa lisäämällä ja välittämällä.

Kulttuurinen vaikuttavuus voi ilmentyä monin tavoin. Yliopiston kirjasto on avoin kaupunkilaisille. Yliopistolaiset osallistuvat panoksellaan paikallisiin ja valtakunnallisiin medioihin asiantuntijoina. Yliopiston tilat ovat käytettävissä kulttuuritilaisuuksiin, yleisöluentoihin ja koulutustilaisuuksiin.

Yliopistot ovat hyväksyneet tuloksellisen toiminnan haasteet. Haluamme toimia tuloksellisesti koulutuksessa, tutkimuksessa sekä yhteiskunnallisessa toiminnassa. 

Meitä arvioidaan kuitenkin myös prosessiemme ja toimintatapojemme suhteen. Toivoisin rahoitusmallin toimivan siten, että meille osoitetaan panoksia laadukkaitten prosessien ja toimintatapojen luomiseksi. Toimivat prosessit näkyvät hyvinä tuloksina sekä opetuksessa että tutkimuksessa ja mahdollistavat tavoitteisiin pääsemisen.  Laadukas opetus edellyttää keinoja vakuuttaa myös opiskelijalle, että oppimisen prosessiin panostaminen kannattaa ja antaa tulevaisuudessa paremmat eväät työelämään kuin pintaoppiminen ja suoriutuminen.

Alueellisen kehittämisen prosesseihin osallistuminen on kaikkien yliopistolaisten asia. Voimme yhdessä rakentaa oppivan alueen, joka voi säilyttää hyvän aseman muiden alueiden ja seutukuntien joukossa.

Kehittämisohjelmat yhteen koottuna tulisi nähdä yhteisenä vaasalaisena ja pohjalaisena oppimissopimuksen opiskelijoiden, opettajien, tutkijoiden, työnantajien ja kehittämisorganisaatioiden välillä.

